section_heading: Radio Zagreb
paragraph_text: U sezoni 1927./28. telefonskim vodom preko Beča stanica se pridruživala u zajedničke emisije „Mreže srednjoeuropskih stanica” (Beč, Prag, Varšava, Budimpešta i druge), a u lipnju 1928. primljena je za punopravnog člana UIR-a (Union Internationale de Radiodifusion) u Ženevi, zastupajući ondašnju Kraljevinu SHS, u kojoj, kao ni u ostalim državama na prostoru Jugoistočne Europe, tada još nisu postojale druge radiodifuzne stanice. Prvih 14 godina rada Radio stanica Zagreb bila je u privatnom vlasništvu dioničkoga društva Radio Zagreb. 1. svibnja 1940. Radio Zagreb je izvlastila Banovina Hrvatska. Preko Radija Zagreb Slavko Kvaternik je 10. travnja 1941. proglasio uspostavu NDH. Tijekom NDH Radio Zagreb je postao osnova na kojoj je nastao sustav radijskih postaja Hrvatski krugoval. U to vrijeme Radio postaja Zagreb zvala se Državna krugovalna postaja Zagreb. Poslije 1945., Radio Zagreb djeluje kao državno poduzeće, a kasnije društveno i javno poduzeće.